William Cameron Townsend

William Cameron Townsend (rodz. 9 lipca 1896, um. 23 kwjetńa 1982) bůł znůmy krześćijůński misjůnorz, kerygo anfang dźołalnośći przipado na pjyrsze lata XX stolećo. Zołożůł uůn dwje uorgańizacyje: Wycliffe Bible Translators a SIL International (Summer Institute of Linguistics, śl. Letńi Instytut Godkoznowstwa), kery fůnguje do terozki a uůnygo głůwnům zachům je tumaczyńy Biblije na godki ńywjelgich myńszośćůw, a tyż rozwůj inkszyj literatury we tych godkach. Etos tyj uorgańizacyje zokłodo, iże po tym, kej Biblijo je już dostympno we jakij godce, krześćijany kultury tyj godki powinny mjeć srogszo autůnůmijo a liderůma lokalnych kośćołůw powinny być autochtůny.

We lotach 1917-1918 William Cameron Townsend průgowoł przedować Biblijo pisano we szpańelskij godce we Gwatymali, nale trefjůł tam na ludźi kerzi ńy wjedźeli szpańelskigo, ino godka kaqchikel. Bez 10 rokůw wyszkolůł śe we tyj godce, uopracowoł lo ńi szrajbůnek a przetumaczůł na ńům Nowy Testamynt.

Ńyskorzi, we 1934, uodymknoł uůn uorgańizacyjo Wycliffe Bible Translators, kero szkoliła modych we podstawach godkoznawstwa a metodach uůnaczyńo tumaczyńůw. Ze anfanga szkolorzůma bůło ino 5 perzůnůw, nale ńyskorzi uostrzodek rozrosnůł śe we uorgańizacyjo Summer Institute of Linguistics, Wycliffe Bible Translators a Wycliffe Associates, ze techńicznym a logistycznym zapleczym znůmym jako JAARS (Jungle Aviation and Radio Service).

 Zdrzůdła 
 Benjamin Feinberg: The Devil's Book of Culture: History, Mushrooms, and Caves in Southern Mexico (University of Texas Press), ISBN 0-292-70190-X, p. 77f.
 Hugh Steven: Wycliffe in the Making: The Memoirs of W. Cameron Townsend, 1920–1933 (Wheaton, Harold Shaw 1995).
 Ruth A. Tucker: From Jerusalem to Irian Jaya: A Biographical History of Christian Missions (Zondervan ), ISBN 0-310-23937-0, p. 376f.
 Virginia Garrard-Burnett: A History of Protestantism in Guatemala: Living in the New Jerusalem (University of Texas Press), ISBN 0-292-72817-4.
 Larry Ziegler-Otero: Resistance in an Amazonian Community: Huaorani Organizing Against the Global Economy (Berghahn Books), ISBN 1-57181-448-5, p. 52ff.

 Necowe uodwołańo 
 sil.org
 uoficyjono bjografijo na neczajće wycliffe.org
 kśůnżki a artikle naszkryflane bez W. C. Townsteda

Kategoryjo:Rodzyńi we 1896
Kategoryjo:Umarći we 1982
Kategoryjo:Misjonorze
Kategoryjo:Tłumacze Biblije